Laissa on säännökset sukupuolen vahvistamisen vaikutuksista vanhemmuuden toteamiseen ja vahvistamiseen.
Aviomies on lapsen isä, kun lapsi on syntynyt avioliiton aikana. Niin sanotun isyysolettaman mukainen isyys voidaan todeta vain lapsen syntymän hetkellä väestötietojärjestelmään merkityn sukupuolen perusteella. Toisin sanoen, jos lapsen synnyttäneen äidin aviopuoliso on lapsen syntymän hetkellä oikeudelliselta sukupuoleltaan mies, hänet voidaan vahvistaa lapsen isäksi. Isyysolettama ei tule sovellettavaksi tilanteessa, jossa synnyttäneen äidin aviopuoliso on lapsen syntymän hetkellä oikeudelliselta sukupuoleltaan nainen, mutta vahvistaa sukupuolensa mieheksi lapsen syntymän jälkeen.
Lapsen synnyttänyt henkilö on lapsen äiti, ja lapsen siittänyt henkilö tai henkilö, jonka siittiöitä on käytetty äidin hedelmöittämiseen muulla tavoin kuin siittämällä (esimerkiksi niin sanotulla koti-inseminaatiolla) on lapsen isä, riippumatta henkilön oikeudellisesta sukupuolesta.
Laissa säädetään erikseen mahdollisuudesta muuttaa vanhemmuutta kuvaava nimike (isä tai äiti) vastaamaan henkilön oikeudellista, vahvistettua sukupuolta.
Hedelmöityshoitosuostumukseen perustuva vanhemmuus vahvistetaan isyytenä tai äitiytenä sen sukupuolen mukaan, joka oli merkitty väestötietojärjestelmään suostumusta annettaessa. Olennaista on suostumuksen antajan oikeudellinen sukupuoli suostumuksen antamisen hetkellä.
Jos henkilö on suostumuksen antamisen aikaan oikeudelliselta sukupuoleltaan mies, hänet voidaan vahvistaa lapsen isäksi, ja jos hän on oikeudelliselta sukupuoleltaan nainen, hänet voidaan vahvistaa synnyttäneen ohella lapsen äidiksi. Poikkeuksena tästä on tilanne, jossa hoitoa on annettu naisparille tai lapsen synnyttäneelle äidille yksin. Tällöin lapsen isä on se, jonka siittiöitä on käytetty hoidossa, jos hän on ennen hoidon antamista suostunut isyyden vahvistamiseen. Hänet vahvistetaan isäksi riippumatta siitä, mikä hänen oikeudellinen sukupuoli on ollut suostumuksen antamisen hetkellä. Hän voi kuitenkin hakea vanhemmuusnimikkeen muuttamista vastaamaan hänen oikeudellista sukupuoltaan.